Selvom kalenderen viser marts – og dermed forår – så vil vejret det anderledes. Koldere luft strømmer allerede lørdag ned over Danmark fra nord, og de kommende dage vil regulært vintervejr dominere over landet. I takt med, at vinterkold luft når frem til Danmark, falder temperaturen, og det medfører, at den nedbør, der vil falde i den nye uge, for en stor dels vedkommende vil falde som sne. Lavtryk kan give udbredt sne – til dele af landet Natten til mandag vil et lavtryk udvikles over den nordlige del af Nordsøen, og det vil under uddybning bevæge sig mod øst og sydøst – med kurs direkte mod Danmark. At et lavtryk uddybes, betyder, at det bliver kraftigere. Når et lavtryk bliver kraftigere vil nedbørmængderne vokse, vindene vil blive kraftigere omkring lavtrykket, og lufttrykket vil falde. Prognoserne er fortsat behæftet med stor usikkerhed, men i skrivende stund er der rimelig enighed om, at i hvert fald dele af Danmark kan se frem til potentielt ret barskt vintervejr fra sent mandag og frem til tirsdag. Som prognoserne tager sig ud lørdag ved middagstid, er det især i Nordjylland, at man kan blive ramt af udbredt snevejr – måske endda med fygning, hvis temperaturen bliver tilpas lav. Visse prognoser viser, at der kan falde op mod 20 centimeter sne i Nordjylland frem til onsdag morgen. Andre kan få slud og regn Omvendt kan man få en lang næse, hvis man bor i den sydlige del af landet, og ser frem til sne i større mængder. På sydsiden af lavtrykket vil mildere luft strømme ind over os fra sydvest, og det vil gøre nedbøren mere våd end hvid. Det er dog meget vigtigt at understrege, at en ændring i lavtryksbanen på blot et par hundreder kilometer kan få særdeles stor indflydelse på, hvordan vejret bliver. Hvis lavtrykket omvendt tager en væsentligt sydligere kurs, vil man i Nordjylland få tørt og koldt vejr, mens de sydlige egne kan få udbredt snefald. Derfor er det på nuværende tidspunkt ikke muligt for alvor at udpege, hvor der kan komme mest sne. Med kraftig blæst omkring lavtrykket, der kan give vindstød af stormstyrke, vil det føles som barskt vintervejr – også selvom man kun får tøsne og slud. Hvis der falder sne af betydning, kan nattemperaturen nå ned under 10 minusgrader i de efterfølgende nætter.

Opsummering:
Der er fortsat udsigt til snevejr i næste uge, men usikkerheden er stor.